Vremea azi, 21 martie. În zonele joase plouă sau cade lapoviţă, iar la munte predomina ninsorile
Joi precipitaţiile apar îndeosebi în jumătatea estică: în zonele joase plouă sau cade lapoviţă, iar la munte predomina ninsorile.
Tot în regiunile estice vântul are unele intensificări. În restul ţării găsim vreme mai bună, cu soare şi câţiva nori.
Maximele pornesc de la 5 grade în Moldova şi ajung la 16 grade în Oltenia.
Vremea în fiecare regiune
Vedem ce se întâmplă în fiecare regiune şi începem cu Dobrogea şi cu Bărăganul, pe unde cerul rămâne acoperit toată ziua. Vântul va fi activ şi o să plouă slab. Temperaturile, mai scăzute decât ar fi normal, se opresc la 10 grade în Bărăgan.
Mai sus, în Moldova sudică şi în nordul Munteniei, domina atmosfera închisă. Vin câţiva stropi de ploaie şi o să cadă şi puţină lapoviţă. Vântul va fi destul de insistent şi ajunge la viteze de 50 de km/h. Vremea se menţine destul de rece: după prânz se ating DOAR 9 grade.
Înnorări persistente găsim şi în jumătatea nordică a Moldovei şi în Bucovina. Pe-aici apar precipitaţii sub formă de ploaie sau lapoviţă, iar la munte o să ningă slab. Vântul agită atmosferă, iar temperaturile se opresc la 7...8 grade - valori SUB mediile perioadei.
În nordul Transilvaniei şi în Maramureş găsim vreme mai bună. Avem soare în cea mai mare parte a zilei, iar vântul abia se simte. Maximele ajung la valori normale şi vor fi 13 grade în Maramureş.
În vestul ţării avem încă o zi frumoasă. Norii apar sporadic, iar condiţiile de ploaie sunt foarte reduse. Se face mai cald decât ar trebui. La amiază termometrele vor indica în jur de 15 grade pe la Timişoara.
În Transilvania vedem puţin soarele printre nori. O să vină şi ceva precipitaţii: ploi sau lapoviţă în zonele mai joase şi ninsori la munte. Vântul bate tare la altitudini mari, pe unde sufla cu 80 de km/h. Maximele ating 12 grade pe partea vestică.
În Oltenia domină atmosfera însorită. Nu vorbim deloc despre ploi şi nici vântul nu pune probleme. Temperaturile, mai ridicate decât mediile perioadei, ajung la 16 grade pe la Târgu Jiu.
În sudul ţării se înnorează, iar în estul Munteniei apar şi ceva ploi trecătoare. Tot pe-acolo vântul va fi destul de insistent. NU lipsesc perioadele cu soare, iar maximele ajung la 14 grade.
Vremea în Bucureşti
În Bucureşti se înnorează din când în când şi poate că o să mai picure trecător. Vântul se menţine activ şi temperatura urca până la 12 grade. La noapte sunt ceva condiţii de ceaţă, iar spre dimineaţă e posibil să se lase bruma. Minima ajunge la 2 grade.
Vremea la Munte
Şi la munte va fi cam înnorat. O să mai ningă puţin, în special în Carpaţii Orientali şi în Meridionali. Se intensifică vântul, iar în zonele înalte vor fi rafale de 70...80 km/h. Temperaturile cresc uşor în masivele vestice.
Sursa: StirilePROTV
Dată publicare:
21-03-2024 07:19